b'\n_START_ARTICLE_\nRein P\xc3\xb5llumaa\n_START_PARAGRAPH_\nRein P\xc3\xb5llumaa (30. juuli 1930 Tartu \xe2\x80\x93 25. detsember 1990 Tallinn) oli eesti arst ja poliitik._NEWLINE_Ta s\xc3\xbcndis aastal 1930 Tartus teadlaste perekonnas, kuid kaotas varakult vanemad ja kasvas \xc3\xbcles g\xc3\xbcnekoloogist onu Arnold P\xc3\xb5llumaa perekonnas. Ta \xc3\xb5ppis Jakob Westholmi G\xc3\xbcmnaasiumis ja kui kasuisa aastal 1942 Saksa okupatsiooniv\xc3\xb5imude poolt Tallinnast Viljandisse saadeti, j\xc3\xa4tkas ta \xc3\xb5pinguid Viljandi Maakonna Poeglaste G\xc3\xbcmnaasiumis (hilisemas Viljandi 2. Keskkoolis)._NEWLINE_Tema keskkooliaegse lekt\xc3\xbc\xc3\xbcri hulka kuulus Schopenhauer. Ta v\xc3\xb5ttis osa koolipoiste N\xc3\xb5ukogude okupatsiooniv\xc3\xb5imu vastase organisatsiooni tegevusest ja arreteeriti 16. aprillil 1949 Viljandis. 24. juunil 1949 m\xc3\xb5istis tribunal talle \xc2\xa7 58-1a ja \xc2\xa7 58-11 j\xc3\xa4rgi 25+5 aastat. Karistust kandis ta Karagand\xc3\xb5 oblastis Karlagis. Vangilaagrist vabanes 25. novembril 1955._NEWLINE_Aastal 1956 l\xc3\xb5petas ta Viljandi T\xc3\xb6\xc3\xb6lisnoorte Keskkooli ja asus seej\xc3\xa4rel \xc3\xb5ppima Tartu Riikliku \xc3\x9clikooli arstiteaduskonda, mille l\xc3\xb5petas aastal 1962 arstina. \xc3\x9cli\xc3\xb5pilasena v\xc3\xb5ttis ta osa \xc3\x9cli\xc3\xb5pilaste Teadusliku \xc3\x9chingu neuroloogiaringi t\xc3\xb6\xc3\xb6st ja p\xc3\xa4lvis \xc3\xbcleliidulistel \xc3\xbcli\xc3\xb5pilaste teadust\xc3\xb6\xc3\xb6de v\xc3\xb5istlusel t\xc3\xb6\xc3\xb6ga "Kusep\xc3\xb5ie reflektoorse talituse muutused ja selle ts\xc3\xbcstomeetriline uurimine pea- ja seljaaju traumadega haigetel" kuldmedali._NEWLINE_Aastatel 1962\xe2\x80\x931964 t\xc3\xb6\xc3\xb6tas ta neuroloogina P\xc3\xb5lva Rajooni Keskhaiglas. Aastatel 1964\xe2\x80\x931983 oli ta Tartu Linna Polikliiniku neuroloogiaosakonna juhataja ja aastast 1980 ka Tartu linna peaneuroloog. Aastal 1969 kaitses ta meditsiinikandidaadi kraadi v\xc3\xa4itekirjaga "\xd0\xa6\xd0\xb8\xd1\x81\xd1\x82\xd0\xbe\xd0\xbc\xd0\xb5\xd1\x82\xd1\x80\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb5 \xd0\xb8\xd1\x81\xd1\x81\xd0\xbb\xd0\xb5\xd0\xb4\xd0\xbe\xd0\xb2\xd0\xb0\xd0\xbd\xd0\xb8\xd1\x8f \xd0\xbc\xd0\xbe\xd1\x82\xd0\xbe\xd1\x80\xd0\xb8\xd0\xba\xd0\xb8 \xd0\xb8 \xd1\x82\xd0\xbe\xd0\xbd\xd1\x83\xd1\x81\xd0\xb0 \xd0\xbc\xd0\xbe\xd1\x87\xd0\xb5\xd0\xb2\xd0\xbe\xd0\xb3\xd0\xbe \xd0\xbf\xd1\x83\xd0\xb7\xd1\x8b\xd1\x80\xd1\x8f \xd1\x83 \xd0\xb1\xd0\xbe\xd0\xbb\xd1\x8c\xd0\xbd\xd1\x8b\xd1\x85 \xd1\x81 \xd0\xbf\xd0\xbe\xd0\xb2\xd1\x80\xd0\xb5\xd0\xb6\xd0\xb4\xd0\xb5\xd0\xbd\xd0\xb8\xd0\xb5\xd0\xbc \xd1\x81\xd0\xbf\xd0\xb8\xd0\xbd\xd0\xbd\xd0\xbe\xd0\xb3\xd0\xbe \xd0\xb8 \xd0\xb3\xd0\xbe\xd0\xbb\xd0\xbe\xd0\xb2\xd0\xbd\xd0\xbe\xd0\xb3\xd0\xbe \xd0\xbc\xd0\xbe\xd0\xb7\xd0\xb3\xd0\xb0" ("Kusep\xc3\xb5ie motoorika ja toonuse ts\xc3\xbcstomeetrilised uuringud pea- ja seljaaju  haigetel"). Seej\xc3\xa4rel tutvus ta p\xc3\xb5hjalikult Idamaade kultuuri ja  hiina n\xc3\xb5elravitehnikaga; tema initsiatiivil avati aastal 1977 Tartu Linna Polikliinikus n\xc3\xb5elravi kabinet. Aastast 1983 t\xc3\xb6\xc3\xb6tas ta Tartu \xc3\x9clikooli \xc3\xbcld- ja molekulaarpatoloogia instituudis vanemteadurina ja aastast 1987 Tallinnas hilisemas Eesti S\xc3\xbcdamekeskuses neuroloogi, teaduri ja vanemteadurina._NEWLINE_Ta oli Eesti Looduseuurijate Seltsi, Eesti Akadeemilise Orientaalseltsi ning Eesti Neuroloogide, Neurokirurgide ja Ps\xc3\xbchhiaatrite Seltsi liige. Aastal 1980 kirjutas ta alla 40 kirjale. Ta osales aktiivselt fosforiidis\xc3\xb5jas. Tallinnas olles astus ta \xc3\xb5igusvastaselt represseeritute \xc3\xbchingu Memento liikmeks. Samuti astus ta ERSP liikmeks ja valiti Eesti Kongressi saadikuks._NEWLINE_Rein P\xc3\xb5llumaa suri 25. detsembril 1990 Tallinnas ja ta maeti 4. jaanuaril 1991 Metsakalmistule.'